title: Anabel Montes Mier
text: Montes nació en 1987 nel pueblu uvieín de San Isteba. Empecipió la so vinculación al mundu acuáticu prauticando la natación nel Club Natación Ciudá d'Uviéu, equipu nel que tuvo 11 años. Estudió la educación obligatoria nun colexu de la orde de les Dominiques y, años dempués, empecipió los sos estudios cimeros de la llicenciatura d'Historia, pero nun los remató, dexándolos en cuartu cursu. A nivel llaboral trabayó de socorrista acuática, primero como voluntaria en Cruz Roxa, 12 años (8 n'Asturies y 4 en Barcelona). Al mesmu tiempu foi completando la so formación con cursos especializaos de rescate en ríos y banzaos, asina como la titulación de patrona d'embarcaciones de recréu. A fines de la década de 2000 emigró a la ciudá de Barcelona para siguir venceyada al socorru y salvamentu nel mediu marítimu.